Művészi körutak
Mikor ott fenn már holt szezon van,
A harc lezajlott, elcsücsült
S a próbazápor lehütötte
A színpadot és vesztibült ─
Itt lenn, Mucsán, hol feltünést kelt
Egy olykor elfogott pagát:
Megjelen minden utcasarkon
Egy több mint méteres plakát.

Mikor ott fenn már holt szezon van
S letiltott gázsik böjtje int ─
X., Z. úr és Y. kisasszony
Művészi truppá lesz megint,
A jó Mucsából Eldorádó,
A nagyszállóból dalterem
S a kávéházban szín-düh üt ki
Minden negyedik partneren...

És ugrunk, ugrunk szörnyü módon,
Ahogy mi szoktunk, jó vidék,
Hálálkodunk, amért a pénzünk
Elviszi egy-két semmiség...
Akit ott fenn senki meg nem lát:
Itt lenn, vidéken nagy alak ─
S mikor oszt' beseperte pénzünk,
Megy más Mucsára s - kikacag...
Versek